**กสอ. โชว์ผลสำเร็จการรีวิวสินค้าเอสเอ็มอี หวังกระตุ้น ผปก.​ ใช้สื่อออนไลน์รุกตลาดมากขึ้น**

กรุงเทพฯ 23 มกราคม 2562 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานมอบรางวัลให้แก่ผู้ชนะการประกวดคลิปวิดีโอรีวิวสินค้าในแคมเปญ “DIP รีวิวติดสปีด” ในกิจกรรมประกวดสร้างสรรค์ไวรัลคลิป ค้นหาสุดยอดนักรีวิวครีเอเตอร์ ภายใต้โครงการสร้างความตระหนักให้ SMEs และ SMEs เกษตร เตรียมพร้อมสู่ยุคอุตสาหกรรม 4.0 ประจำปี 2561 โดยมี นายเจตนิพิฐ รอดภัย เลขานุการกรม กรมส่งเสริมอุตสาหกรรม (กสอ.) นายภาสกร ชัยรตัน์ ผู้อำนวยการกองยุทธศาสตร์และแผนงาน ผศ.ดร.พจนา ธูปแก้ว ผู้อำนวยการบริหารโครงการบริการสังคม มหาวิทยาลัยธรรมศาสตร์ นายรวีศักดิ์ รักใหม่ อาจารย์ประจำภาควิชานิเทศศิลป์ คณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ผู้ประกอบการ และสื่อมวลชนเข้าร่วมงานดังกล่าว ณ โรงภาพยนตร์เซ็นจูรี่ เดอะมูฟวี่ ถนนรางน้ำ เขตพญาไท

กิจกรรม “DIP รีวิวติดสปีด” จัดขึ้นเพื่อค้นหาสุดยอดนักสร้างสรรค์และนำเสนอสินค้าเอสเอ็มอี ซึ่งเปิดโอกาสให้กับผู้ประกอบการ นักศึกษา และประชาชนทั่วไป เข้าร่วมประกวด โดยมีผู้ร่วมส่งผลงานเข้าประกวดจำนวน 60 คลิป และคัดเลือกจากคณะกรรมการผู้ทรงคุณวุฒิ ซึ่งการคัดเลือกใช้เกณฑ์การตัดสินจากแนวคิดผลงานที่สะท้อนความคิดสร้างสรรค์ ตลอดจนเทคนิคการนำเสนอที่สื่อสารออกมาได้อย่างครบถ้วน โดยผลงานที่ตอบโจทย์ของการเข้าแข่งขันในกิจกรรมครั้งนี้มากที่สุด และได้รับรางวัลชนะเลิศ ได้แก่ “รีวิวผงปรุงรส” ซึ่งได้รับโล่ พร้อมเงินรางวัลมูลค่า 30,000 บาท รางวัลรองชนะเลิศอันดับ 1 ได้แก่ นายประวิษณ์ พุกสุริย์วงษ์ และนายนนทกร รุ่งแกร จากผลงาน “รีวิว Deesay Powder แป้งตลับ” ได้รับโล่รางวัลพร้อมเงินรางวัลมูลค่า 20,000 บาท และรางวัลรองชนะเลิศอันดับ 2 ได้แก่ นางรติกา เอกภาพวาสนา กับผลงาน “รีวิวSkinfrink ครีมทาหน้า และ ครีมแต้มสิว” ได้รับโล่รางวัล พร้อมเงินรางวัลมูลค่า 10,000 บาท ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ